### Beslutning

Godkendt.

### Sagsfremstilling

## Resume og sagens baggrund

I barnets lov, der trådte i kraft 1. januar 2024, indgår en ny opgave for Kommunalbestyrelsen. Der skal senest 1. april 2024 besluttes et beredskab til forebyggelse, opsporing og håndtering af negativ social kontrol, æresrelaterede konflikter og ekstremisme blandt børn, unge og deres familier (jf. § 15, stk. 3). Der indstilles, at dette beredskab skrives sammen med kommunens eksisterende beredskabsplan for vold og seksuelle krænkelser forankret i samme lovs § 15, stk. 2.

## Indstillinger

Direktøren indstiller, at:

1. Den eksisterende beredskabsplan om vold og seksuelle overgreb mod børn skrives sammen med beredskabsplanen om negativ social kontrol, æresrelaterede konflikter og ekstremisme blandt børn unge og deres familier
2. Den sammenskrevne beredskabsplan samt tre action cards godkendes.

## Behandling

Direktionen, Børn- og Familieudvalget, Økonomiudvalget, Kommunalbestyrelsen.

## Sagsfremstilling

Som en del af barnets lov, der trådte i kraft 1. januar 2024, skal Kommunalbestyrelsen jf. § 15, stk. 3 som noget nyt beslutte et skriftligt beredskab til forebyggelse, opsporing og håndtering af negativ social kontrol, æresrelaterede konflikter og ekstremisme blandt børn, unge og deres familier. Beredskabsplanen skal offentliggøres på kommunens hjemmeside inden den 1. april 2024.

Kalundborg Kommune har jf. § 15, stk. 2 i samme lov i forvejen en beredskabsplan omhandlende vold og seksuelle overgreb mod børn, der senest er revideret af Børn- og Familieudvalget i marts 2023.

*Formålet med den sammenskrevne Emil Mogensen med den sammenskrevne beredskabsplan er at beskrive Kalundborg Kommunes beredskab i forbindelse med fysisk/psykisk vold og seksuelle overgreb mod børn, samt negativ social kontrol, æresrelaterede konflikter og ekstremisme blandt børn, unge og deres familier. Formålet med beredskabsplanen er også at bidrage til at sikre en indsats på området ved at gøre det overskueligt for medarbejdere, borgere og frivillige at anvende beredskabsplanen. Endelig er det også formålet, at beredskabsplanen skal bidrage til en hurtig, ensartet og professionel håndtering af sager, der rammer ind i beredskabsplanens målgrupper.

*Arbejdsgruppe på tværs af faglige enheder*
Administrationen har i arbejdet med den nye bestemmelse § 15, stk., 3 i barnets lov haft nedsat en arbejdsgruppe på tværs af Jobcentret, Fagcenter Børn og Familie, Fagcenter Børn, Læring og Uddannelse og Naja Jensen. Med inspiration fra andre kommuner og støtte fra konsulenter i Styrelsen for International Rekruttering og Integration (SIRI) er arbejdet mundet ud i vedhæftede beredskabsplan, hvor de to ovennævnte beredskaber er sammenskrevet.

Som støtteredskaber er som noget nyt udarbejdet tre action cards målrettet henholdsvis 1) rådgivere til børn og unge under 18 år, 2) rådgivere på voksenområdet og 3) andet fagpersonale, frivillige og borgere (består af to dele målrettet hhv. borgere under og over 18 år for at sikre relevant viden bredt hos fx fagpersoner, som arbejder direkte med børn og unge, for hvordan de skal forholde sig i tilfælde, hvor problematikken drejer sig om fx en forælder eller et familiemedlem).

*Fordele forbundet med sammenskrivningen af de to beredskabsplaner*
Formålet med sammenskrivningen og de udarbejdede action cards er at gøre det nemmere at anvende beredskabsplanen i de relevante tilfælde for både fagpersonale, borgere og frivillige. Det bidrager til at sikre, at der bliver handlet som tiltænkt i loven.

Sammenskrivningen bidrager også til at effektivisere den løbende politiske revidering, der som minimum skal finde sted hvert fjerde år, idet der fremadrettet kun vil være én beredskabsplan, der skal til politisk behandling i stedet for to.

*Offentliggørelse og den løbende politiske behandling*
Den sammenskrevne beredskabsplan vil, når den er politisk vedtaget, blive offentliggjort på kommunens hjemmeside i drop down menuer med tydelige overskrifter. Det bidrager sammen med de tre action cards til, at beredskabsplanen er nem at handle ud fra i de relevante tilfælde.

Den sammenskrevne beredskabsplan skal revideres og politisk godkendes hvert 4. år, jf. § 15, stk. 2 i barnets lov.

## Økonomiske konsekvenser

Ingen.

### Sagens forløb

05-02-2024 Direktionen
Anbefales.
06-03-2024 Børn- og Familieudvalget
Anbefales.
13-03-2024 Økonomiudvalget
Anbefales.